Rusbrusen kom til Norge med det britiske produktet Hooch i mai 1996, og den ble da solgt på Vinmonopolet. Reglene for skjenkebevilling for rusbrus var på denne tiden basert på hvordan den ble tilvirket: Hvis den var vinbasert krevdes skjenkebevilling for vin, men hvis den var brennevinsbasert krevdes skjenkebevilling for brennevin. Klassifikasjonen som vin eller brennevin gjorde at rusbrusen ikke kunne selges i dagligvarebutikk. I 1997 solgte Vinmonopolet 701 000 liter rusbrus — 100 000 liter mer enn salget av sterkøl samme år.